[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 14.8.2007

KOM(2007) 471 endelig

RAPPORT FRA KOMMISSIONEN TIL RÅDET OG EUROPA-PARLAMENTET

Det særlige administrative område Macao Årsrapport for 2006

RAPPORT FRA KOMMISSIONEN TIL RÅDET OG EUROPA-PARLAMENTET

Det særlige administrative område MacaoÅrsrapport for 2006

Ved Macaos overdragelse til Kina i december 1999 gav Kommissionen tilsagn om, at den nøje ville overvåge og sikre overholdelsen af princippet om "et land, to systemer" og give sin fulde støtte til Macaos politiske, økonomiske og kulturelle selvstyre[1]. Kommissionen genfremsatte i 2006 sit løfte om, at den ville fortsætte med at udarbejde årsrapporter om Macaos forfatningsmæssige, politiske, handelsmæssige, økonomiske forhold og den bilaterale udvikling[2]. Denne beretning er 7. rapport siden 2000.

Macao fortsætter med at være en vigtig handelspartner for EU på grund af partnernes fælles værdier og interesser inden for økonomi, retsregler, uddannelse samt sociale og kulturelle forhold. Siden overdragelsen har EU og Macao på alle disse felter fortsat med at udvide og uddybe deres indbyrdes forhold på det praktiske område på basis af deres gensidige interesser. EU's og Macaos samarbejde og indbyrdes relationer blev yderligere styrket i 2006.

1. Den politiske udvikling

De politiske og forfatningsmæssige forhold i Macao fortsatte med at være stabile i 2006. Dog indtraf der sidst i 2006 en større regeringsskandale (se nedenfor). Forskellige lovforslag vedrørende Macaos fremtidige forfatningsforhold blev udsat til 2008 og senere. Macaos guvernør, Edmund Ho, meddelte i tilslutning til den årlige tale den 16. november 2006 om de politiske planer for 2007, at det ikke ville være muligt at indføre direkte valg i 2009 eller umiddelbart efter 2009, da der først måtte gennemføres indgående undersøgelser af hele dette område. Det blev sagt, at den lovgivende forsamling i 2008 ville få forelagt lovforslag om valg af guvernør og lovgivende forsamling. Kommissionen, der har mærket sig Edmund Hos udtalelser, ser frem til iværksættelsen af planerne for udvikling af demokratiet.

I Macao har både regering og befolkning stået over for stadig større udfordringer i forbindelse med de bemærkelsesværdigt store økonomiske og sociale ændringer siden 2002. Flere af problemerne skyldes simpelthen Macaos succes: rigdom for nogle befolkningsgrupper, men faldende realindtægter for fattige befolkningsgrupper, samt skævheder som følge af de hastige samfundsændringer og eksterne omkostninger og de omkostninger, der skyldes udviklingen på alle disse områder under ét. En fjerdedel af arbejdsstyrken kommer nu fra udlandet. Der er færre arbejdspladser for landets egne indbyggere, som er stærkt misfornøjet hermed. Macaos højkonjunkturer giver sig udslag i kraftig inflation i leveomkostningerne: udgifter til fast ejendom vokser hurtigere end visse af de fattige befolkningsgruppers løn stiger, med deraf følgende reduceret realindtjening. Macaos karakter ændres som følge af enorme byggeriprojekter, der medfører en stor miljøbelastning. En kraftig stigning i antallet af biler og motorcykler i Macaos smalle gader har medført trafikkaos og forurening. Det er en udfordring for administrationen at sørge for en optimal forvaltning af socialsikringen og samtidig sikre, at regeringens generøse støtte faktisk når ud til de befolkningsgrupper, der har brug for den, og at forbedre reguleringen af indvandringen af arbejdstagere og disses forhold.

Disse faktorer førte den 1. maj 2006 til store offentlige demonstrationer. Der klagedes over, at regeringen i sin arbejdsmarkedspolitik anlagde for tolerant en holdning til indvandringen af arbejdstagere i Macao, og at dens regulering heraf var for dårlig. De optøjer, der forekom i forbindelse med demonstrationen, viste, at der var tale om en alvorlig og dyb utilfredshed, omend tilsyneladende kun i de befolkningsgrupper, der ikke får del i højkonjunkturerne i økonomien og på arbejdsmarkedet.

Der indtraf en større regeringsskandale i december 2006, da en af Macaos øverste embedsmænd, Ao Man-long, der var minister for transport og offentlige arbejder, blev arresteret under mistanke for korruption. Dette skete efter forlydende som resultat af en undersøgelse, der var iværksat af Hongkong og Macao i fællesskab med henblik på bekæmpelse af korruption. Dette er den højest rangerende embedsmand, som er blevet arresteret under mistanke om korruption, siden Macao overgik til kinesisk styre i 1999. Macaos guvernør, Edmund Ho, der gav meddelelsen om arrestationen, sagde, at der var beviser på, at Ao havde været indblandet i korruption og havde misbrugt sin magt til personlig berigelse. Ao havde forestået regeringens projekter vedrørende infrastrukturer, salg af statsjord, transport og miljø siden Macaos overdragelse i 1999. De uklare forhold omkring Macaos system for salg af statsjord og udbudsordningen for offentlige anlægskontrakter har været genstand for almen kritik i pressen.

Ovenstående problemer volder en vis bekymring på baggrund af deres generelle virkning på Macaos samfundsøkonomiske forhold. Kommissionen håber, at Macaos regering vil træffe alle fornødne foranstaltninger for at afhjælpe disse påtrængende problemer.

Hvad udenrigspolitikken angår fortsatte Macao med at spille en rolle som platform for Kinas internationale forbindelser til Portugal og andre portugisisktalende lande. Dette skete på grundlag af de ordninger, der forvaltes i samarbejde med den centrale regering i Den Kinesiske Folkerepublik. Macao var i september værtsland for den anden ministerkonference, der blev afholdt inden for rammerne af Kinas og de portugisisktalende landes forum for økonomisk samarbejde. Macao var også værtsland for de portugisisktalende landes sportslege i oktober 2006.

2. Økonomisk udvikling

Macao havde i 2006 en af verdens hurtigst voksende økonomier. BNP steg med hele 16,6 % i faste priser i 2006, efter en moderat vækst på 6,9 % i 2005. Stigningen skyldtes indtægter fra spilleindustrien, højkonjunkturer inden for investering og byggeri, et kraftigt forbrug og en svulmende eksport af varer og tjenesteydelser. Den økonomiske ekspansion tog fart med bygningen og åbningen af nye kasinoer, andre hasardspilrelaterede faciliteter og udviklingen inden for fast ejendom (hoteller og boliger). Antallet af besøgende har hvert år sat nye rekorder, siden hasardspillovgivningen blev liberaliseret i 2002, og Kina liberaliserede og udvidede ordningen for besøgende fra fastlandet. Det skønnes, at Macao har omkring en halv million besøgende om ugen, hvilket svarer til landets samlede befolkningstal. Ved udgangen af 2006 var arbejdsløshedsprocenten faldet til det laveste (3,5 %) niveau, den havde været på siden overdragelsen, medens inflationspresset blev stadig værre, i første række inden for fast ejendom. Det rapporteres, at indkomsten pr. indbygger i 2006for første gang var højere end i Hongkong. Macao præges imidlertid fortsat af en meget skæv - og stadig mere skæv - indkomstfordeling.

Macao havde i 2006 større indtægter fra spilleindustrien end Las Vegas, hvilket gør Macao til verdens største marked for hasardspil. Macao har taget initiativer til at diversificere væk fra spilleindustrien over i retning af konventioner og udstillinger, turistbranchen (ferie-resorts), sport og kulturturisme. Den store stigning i indtægterne fra kasinoerne betyder imidlertid, at disse indtægter fortsat udgør en voksende del af økonomien.

Den private sektor iværksatte en række projekter med henblik på udvikling af fast ejendom i årets løb. Det samlede antal hotelværelser forventes at være tredoblet, når disse projekter afsluttes i løbet af det næste par år. Der åbnes stadig flere nye kasinoer, og antallet af spillefaciliteter og kapaciteten vokser tilsvarende. Advarende røster taler imidlertid om et fremtidigt overudbud. Vareeksporten, der udviste et brat fald i 2005 efter ophævelsen af de globale tekstilkvoter, har rettet sig. Den interne eksport, der i første række omfatter de tidligere restriktionsbelagte tekstiler og beklædningsgenstande, steg med mere end 50 % i første halvdel af 2006. Indførslen fortsatte med at vokse i takt med en robust investering og et robust forbrug, hvilket resulterede i et kraftigt underskud i varesamhandelen. Vareproduktion repræsenterede kun 5 % af Macaos BNP i 2006.

Skatteindtægterne udviste fortsat en rekordhøj vækst som følge af en kraftig forhøjelse af beskatningen af hasardspil. Macaos store og voksende skatteoverskud satte regeringen i stand til at investere i langfristede udviklingsprogrammer inden for økonomi, infrastrukturer og uddannelse. Af vigtige langfristede projekter kan nævnes et system for offentlig transport (let-bane), genudvikling af bydistrikter og landindvinding. Et resultat af den stærke økonomi er, at udbuddet af arbejdskraft - især af faglærte byggeriarbejdere og arbejdstagere inden for servicesektoren - er blevet meget knapt. I 2006 steg indførslen af arbejdskraft derfor med mere end 60 %, dvs. med 50 000 arbejdstagere. De fleste importerede arbejdstagere finder beskæftigelse inden for byggeri og service- og hasardspilsektoren. De fleste af disse arbejdstagere kommer fra Kina, og på det seneste, Hongkong. Arbejdsløshedsprocenten fortsatte med at falde til meget lave tal (3,5 % i sidste kvartal af 2006).

Alt tyder på, at Macaos økonomi og regering de kommende år vil blive stillet over for større udfordringer med hensyn til spørgsmålet om, hvordan landet kan realisere en bæredygtig udvikling, klare de voksende omkostninger og herunder eksterne omkostninger (i tilknytning til miljø, trafikbelastning og samfundsforskelle) i forbindelse med den ekspanderende økonomi, udvide sin kapacitet inden for infrastrukturer og arbejdskraft, således at efterspørgselen kan imødekommes samt udvide og diversificere økonomiens snævre grundlag.

3. Handelsanliggender og andre spørgsmål

Intellektuel ejendomsret. Kommissionen konstaterer, at Macao fortsat bestræber sig på at ajourføre lovgivningen om beskyttelsen af den intellektuelle ejendomsret og håndhævelsen heraf, men nærer dog fortsat bekymring med hensyn til krænkelserne af disse rettigheder inden for visse sektorer. Det værste eksempel er de antenneselskaber, der gennem flere år har formidlet ulovligt nedtagne engelske og amerikanske tv-programmer og derved krænket de rettigheder, som tilkommer tv-selskabet Macau Cable TV i kraft af dets licens. Efter en længere retssag, og efter at regeringen har grebet ind og EU og rettighedsindehavernes værtslande flere gange har iværksat diplomatiske tiltag, er det nu muligt, at denne sag om intellektuelle ejendomsrettigheder løses ved, at Macau Cable TV overtages af et antenneselskab i Macao. Kommissionen håber, at den nye ejerstruktur vil medvirke til, at krænkelserne af de intellektuelle ejendomsrettigheder, dvs. den ulovlige programformidling, bringes til ophør. Den vil fortsætte med at holde øje med situationen.

Bekæmpelse af hvidvask af penge. Kommissionen hilser med tilfredshed Macaos bestræbelser på at skabe bedre retlige rammer omkring bekæmpelsen af hvidvask af penge og terrorisme. Forskellige love om bekæmpelsen af hvidvask af penge og terrorisme blev stadfæstet i april 2006. Til styrkelse af overvågningen blev der i 2006 oprettet et finansefterretningskontor samt et nyt regeringskontor for bekæmpelse af hvidvask af penge og terrorisme. De enorme - og voksende - mængder af kontanter, der passerer gennem Macaos kasinoer, gør det nødvendigt, at landets myndigheder fortsætter med at holde nøje øje hermed.

Banco Delta Asia. Macaos regering fortsatte i 2006 med sin 'administrative' forvaltning af Banco Delta Asia, som USA's skatteministerium i 2005 havde anklaget for at hvidvaske penge for DDFK/Nordkorea. Det rapporteres, at Macaos regering fortsatte med at holde nær kontakt og samarbejde med de vigtigste internationale partnere - i første række USA og Kina - vedrørende denne internationale vigtige sag.

EU’s direktiv om beskatning af indtægter fra opsparing. Kommissionen meddelte i 2006, at den var interesseret i at indlede sonderende forhandlinger med Macaos regering om indførelsen af foranstaltninger svarende til EU’s direktiv om beskatning af indtægter fra opsparing. Kommissionen foreslår med udgangspunkt i sin beskatningspolitik - hvis sigte er at fremme internationale accepterede principper for god forvaltningspraksis på det bredest mulige grundlag - at den sammen med Macao arbejder på at skabe klarere forhold og forbedre informationsudvekslingen, idet partnerne styrker håndhævelsesforanstaltningerne med det formål at bekæmpe skatteunddragelse og -svig og søger at fremme en bredere anvendelse af foranstaltninger svarende til dem, der anvendes i EU i forbindelse med beskatning af indtægter fra opsparing. Kommissionen ser gerne, at regeringen for det særlige administrative område Macao giver sin formelle godkendelse til en sonderende dialog på arbejdsgruppeplan vedrørende dette punkt.

Partnerskabsaftalen mellem Kina og Macao om et tættere økonomisk samarbejde (CEPA) gik ind i 4. fase i 2006. I juni 2006 undertegnede man et supplement III til CEPA (CEPA IV), som omfatter 13 nye liberaliseringsforanstaltninger for handelen med tjenesteydelser, hvorved der i Kina blev åbnet i alt 26 nye servicesektorer for Macaos forretningslinjer. Med henblik på bedre samhandel og investering blev der indført nye samarbejdsområder, bl.a. intellektuelle ejendomsrettigheder, tjenesteydelser omkring udstillinger og kinesisk medicin . Samtlige disse foranstaltninger trådte i kraft pr. 1. januar 2007.

Miljø . Det er en kendt sag, hvor stor vægt EU lægger på at finde en løsning på problemerne omkring klimaændring og vand- og luftforurening. Kommissionens mening er, at et internationalt samarbejde på tværs af grænserne er overordentligt vigtigt og vil være til gavn for alle. Kommissionen er rede til at samarbejde med Macao og bistå og tilskynde landet til at implementere sådanne foranstaltninger, samt at udforske mulighederne for i givet fald at indlede et tresidigt samarbejde, dvs. med Kina som partner.

4. Forholdet og samarbejdet mellem EU og Macao

Kommissionen fremsatte et forslag vedrørende det fremtidige forhold mellem EU og Macao i en meddelelse, den vedtog den 26. oktober 2006 under titlen "Den Europæiske Union, Hongkong og Macao: Samarbejdsmulighederne 2007-2013"[3]. Rådet gav sin opbakning hertil i konklusionerne af 12. december. I meddelelsen anfører Kommissionen forskellige sektorer, hvor samarbejdet kan fremmes: samhandel og told, finanser, personlig kontakt (herunder på det akademiske område), transport, miljø, sundhed og fødevaresikkerhed. Det foreslås også, at der iværksættes en løbende dialog mellem Kommissionen og Macao på områder, hvor parterne har beføjelser.

Den 21. december 2006 vedtog Rådet en finansieringsordning med sigte på samarbejde med industrilandene og andre højindkomstlande og -territorier, herunder Macao. Kommissionen vil forhandle med Macao om, hvilke punkter der bør indgå i det samarbejdsprogram, der forventes iværksat sidst i 2007 med finansiering via nævnte ordning.

Kommissionens formand, José Manuel Barroso, modtog Macaos guvernør Edmund Ho i Bruxelles den 19. juni 2006. De to ledere var enige om, at Macao og EU burde fortsætte med at udvikle, udvide og uddybe samarbejdet på områder af fælles interesse. De var enige om at opretholde den nære kontakt på alle niveauer og at sørge for, at de indbyrdes forbindelser udvikler sig positivt, ved at man hurtigt og effektivt erkender og reagerer på alle udfordringer og muligheder. Edmund Ho mødtes også med lederne af Europa-Parlamentet i Bruxelles.

EU's og Macaos samarbejde inden for told, fortolkning af reglerne og uddannelse fortsatte i 2006. EU godkendte som led i AENEAS-programmet finansieringen af MIGRAMACAU, der tager sigte på uddannelse af Macaos immigrationspersonale. EF's og Macaos tilbagetagelsesudvalg mødtes i januar 2006 til ny behandling af gennemførelsen af EU's og Macaos tilbagetagelsesaftale og andet igangværende immigationsarbejde.

Kommissionen har konstateret, at antallet af EU-selskaber, der jo traditionelt har været godt repræsenteret i landet, er begyndt at tage af. Kommissionen håber, at landet vil sikre ens konkurrenceforhold for alle virksomheder, der søger at drive forretning i det særlige administrative område Macao.Det EU-kontor, der er akkrediteret Macao, men som ligger i Hongkong, fortsatte med at varetage de mange forbindelser og kontakten til Macao og aflagde regelmæssigt besøg. Kontoret kørte i 2006 et aktivt og udvidet program, hvorigennem det med informationskampagner og offentligt diplomati i Macaos medier og samfund søgte at profilere EU's værdier og politik på forskellige områder, bl.a. det økonomiske, lovgivningsmæssige, uddannelsesmæssige og kulturelle felt. Kommissionen fornyede også kontrakten med Macaos universitet, som driver EU-informationscenter (EU i).

[1] Meddelelse fra Kommissionen til Rådet og Europa-Parlamentet - "Den Europæiske Union og Macao: efter år 2000", 12.11.1999, KOM/99/484 endelig udg.

[2] "Den Europæiske Union, Hongkong og Macao: Samarbejdsmulighederne 2007-2013". Meddelelse fra Kommissionen til Rådet og Europa-Parlamentet. KOM/2006/648 endelig udg. af 26.10.2006.

[3] "Den Europæiske Union, Hongkong og Macao: Samarbejdsmulighederne 2007-2013". Meddelelse fra Kommissionen til Rådet og Europa-Parlamentet. KOM/2006/648 endelig udg. af 26.10.2006.